Document ID: 32012R0868

REGULAMENTUL DE PUNERE ÎN APLICARE (UE) NR. 868/2012 AL COMISIEI
din 24 septembrie 2012
privind autorizarea azorubinei ca aditiv furajer pentru pisici și câini
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea utilizării aditivilor destinați hranei animalelor, precum și criteriile și procedurile de acordare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).
(2)
În conformitate cu Directiva 70/524/CEE, azorubina (sinonim carmoizină) a fost autorizată fără limită de timp ca aditiv furajer pentru pisici și câini, intrând în categoria „agenți coloranți” de la rubrica „agenți coloranți autorizați prin norme comunitare pentru colorarea produselor alimentare, alții decât albastru patent V, verde acid briliant BS și cantaxantină”. Utilizarea respectivă a fost ulterior înscrisă în registrul comunitar al aditivilor pentru hrana animalelor ca produs existent, în conformitate cu articolul 10 alineatul (1) din Regulamentul (CE) nr. 1831/2003.
(3)
În conformitate cu articolul 10 alineatul (2) din Regulamentul (CE) nr. 1831/2003, s-a depus o cerere pentru reevaluarea azorubinei ca aditiv furajer pentru câini și pisici, solicitându-se ca aditivul respectiv să fie clasificat în categoria „aditivi senzoriali”. Cererea respectivă a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.
(4)
Autoritatea Europeană pentru Siguranța Alimentară (denumită în continuare „autoritatea”) a concluzionat în avizul său din 31 ianuarie 2012 (3) că, în condițiile de utilizare propuse, azorubina nu are un efect nociv asupra sănătății animale sau asupra mediului și că este eficientă în calitate de colorant. Autoritatea a concluzionat că, în cazul în care se iau măsurile de protecție corespunzătoare, nu vor apărea probleme de siguranță pentru utilizatori. Autoritatea nu consideră necesară prevederea unor cerințe specifice de monitorizare după introducerea pe piață. Autoritatea a verificat, de asemenea, raportul privind metoda de analiză a aditivului în hrana animalelor, prezentat de laboratorul comunitar de referință înființat prin Regulamentul (CE) nr. 1831/2003.
(5)
Evaluarea azorubinei arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestei substanțe ar trebui să fie autorizată, în conformitate cu anexa la prezentul regulament.
(6)
Deoarece modificările condițiilor de autorizare a azorubinei sunt introduse și întrucât nu există efecte directe imediate asupra siguranței, este necesar să se prevadă un termen rezonabil înainte de autorizare pentru a permite părților interesate să se pregătească pentru îndeplinirea noilor cerințe care decurg din autorizare. În plus, este necesar să se acorde o perioadă tranzitorie pentru epuizarea stocurilor existente de azorubină, autorizate în conformitate cu Directiva 70/524/CEE, precum și a furajelor care conțin azorubină.
(7)
Este disproporționat de complex ca operatorii să adapteze în mod repetat și de la o zi la alta etichetele furajelor care conțin diferiți aditivi care au fost în mod succesiv autorizați în conformitate cu procedura prevăzută la articolul 10 alineatul (2) din Regulamentul (CE) nr. 1831/2003 și pentru care urmează să fie respectate noi norme de etichetare. Prin urmare, este oportun să se reducă sarcina administrativă asupra operatorilor economici, oferind o perioadă de timp care să permită o conversie facilă a etichetării.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Autorizare
Substanța azorubină specificată în anexă, care aparține categoriei „aditivi senzoriali” și grupei funcționale „coloranți”, (i) substanțe care colorează furajele ori le redau culoarea, se autorizează ca aditiv pentru hrana animalelor în condițiile menționate în anexa respectivă.
Articolul 2
Cerințe de etichetare
Furajele care conțin azorubină sunt etichetate în conformitate cu prezentul regulament, cel târziu până la 25 mai 2013.
Cu toate acestea, furajele care conțin azorubină și care au fost etichetate în conformitate cu Directiva 70/524/CEE înainte de 25 mai 2013 pot fi introduse pe piață în continuare, până la epuizarea stocurilor.
Articolul 3
Măsuri tranzitorii
Stocurile existente de azorubină și de furaje care conțin azorubină la data intrării în vigoare a prezentului regulament pot continua să fie introduse pe piață și utilizate în condițiile din Directiva 70/524/CEE până la epuizarea acestora.
Articolul 4
Intrarea în vigoare
Prezentul regulament intră în vigoare la 25 noiembrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 septembrie 2012.

Labels: 0
3
17
6